АҞӘА, мшаԥы 23 - Sputnik. Асмартфон ахархәара ԥкхоит аиҵаҵара 100% рҟынӡа ианынарыгӡо ҳәа аҩуеит РИА Новости атехниказ апортала Mail.ru Hi-Tech анапхгаҩы Дмитри Риабинин иажәақәа ҵаҵӷәыс иганы.
Аексперт ишиҳәо ала асмартфонқәа рхархәаҩцәа шамахамзар ателефон аҵыхәанӡа ишааиҵаҵахаз аҭел иаҿырхуам. Убри аан абатареиа шуеит. Иазыԥхьаӡоуп асмартфон 90% рҟынӡа абатареиа анеиҵаҵаха ашьҭахь аҭел иаҿыхтәуп ҳәа.
Убри аан иҟоуп асмартфонқәа "аиҵаҵара ццакы" афункциа змоу. Урҭ сааҭыбжак иалагӡаны 70% рҟынӡа инаӡоит, нас, аккумулиатор хьшәашәарц аиҵаҵараамҭа аҽеиҵанакуеит.
Риабинин иара убасгьы иазгәеиҭеит асмартфон аккумулиатор акраамҭа ухы иаурхәаларц 2-3 процент еиҵамкәангьы иҟазароуп ҳәа.